Lonci

Lonci (talianu: Longi) èni un paisi cu pressappocu 1500 animi in pruvincia di Missina (distanza dâ citàti: 120 km). Eni situatu a 630 metri supra lu mari. Lonci faci parti dî comuni dû "Parco dei Nebrodi" (Carunii in sicilianu). Pi jùnciri a Lonci di Missina (na ura e menza) o di Palermu (na ura e 40 minuti), s'havi a 'rrivari cu l'autostrata A20 a Rocca di Caprileone, e poi s'havi a proseguiri pâ provinciali versu Turturici chi, passannu di Caprileone, Mirtu e Frazzanò, porta direttamenti a Lonci. Di Catania inveci s'havi a proseguiri pi Rannazzu prima, poi pi Turturici e, passannu di Jalati Mamertinu s'arriva in pressappocu na ura e menza.

 Storia 

Studi recentissimi, appujati di l'Universitati di Palermu, dìcunu chi Lonci fu funnata direttamenti da certi diminniti (dâ citati di Demenna, capitali dâ Val Dèmuni) chi, fujènnusi di li saracini, scinneru a valli funnannu lu paisi. A partiri dû 1200 si hannu li primi notizzi scrivuti supra l'Universitati di Lonci, supra a certi reggi atti, unni si cumprenni chi na cinquantina di famigghi, un cunventu e carchi nòbbili campàunu 'nta l'attuali tirritoriu urbanu. 

Economicamenti lu paisi èni assai attivu: sunnu diversi li fàbbrichi tèssili, èni prisenti na fitta riti di bed & breakfast e diversi ristoranti, furni, mulini e putìi òffrunu li cosi di casa genuini e tradizzunali. 

 Tradizzioni 

Lu patronu dû paisi èni Santu Liu (talianu: San Leone), chi si festeggia lu 20 di frivaru e la prima dumìnica di maju. La festa chiù sintuta (ma sulu a livellu di partecipazioni, vistu lu periudu di vacanza) èni la festa dû Crucifissu, lu 22 e lu 23 d'agustu, unni veni però purtatu in prucissioni puru lu veneratissimu patronu Santu Liu.

Li tradizzioni sunnu ancora assai vivi. 
Pi Natali i picciotti da Nuvena nescunu tutti li notti, pi novi notti, a cantari i ninna nanni pû Bambineddu: ricivennu spitalità 'nte casi di paisani chi restunu vigghianti pi priparari li tavulati cu li rametti (durci tipicu luncitanu), vinu, cumpanaticu, sasizza sicca di purceddu niuru e tanti àutri prilibbatizzi tìpici di tutta la zona carunisi (talianu: nebroidea). 

Pi Pasqua èni caretterìstica a prucissioni dû Gioveddì Santu, chî tìpici "Miserere" cantati.  Riti pasquali e rapprisintazzioni..

Lu dittu: "Mirtu, Frazzano, Galati e Lonci, sunnu li quattru paisi di li funci" èni canusciutu pi tutta la Sicilia.

 Bibliografia 



 Liami esterni 

 Nutizzi ginirali, i spittaculi e tuttu chiddu chi si poti truvari 'nto pausi e supra u paisi
 A pubblicazzioni du scritturi luncitanu Gaetanu Zingales supra Demenna

 Noti 

Catigurìa:Cumuni dâ pruvincia di Missina